Author: Bobi
Last saved by: Goran Stojic

ODRŽANA JAVNA RASPRAVA O PROGRAMU RAZVOJA NIŠA

 Novi proizvodni kapaciteti,investitori i zapošljavanja

*Izgradnja Naučno-tehnološkog parka,izgradnja lamele Elektronskog fakulteta,radovi na stadionu Čair,priprema dokumentacije za Ekspo centar,Arenu,Akva park… samo su neki od projekata koji su juče predstavljeni u okviru rasprave o programu razvoja grada 

* Ambiciozno zamišljen Program razvoja za narednu godinu, koji uključuje pripremu ili nastavak mnogih kapitalnih projekata poput Naučno-tehnološkog parka ili Ekspo centra, opozicioni predstavnici ocenili “spiskom lepih želja”   

 Realizacija izgradnje Naučno-tehnološkog parka, izgradnja lamele Elektronskog fakulteta, pripremanje urganistističko tehničke dokumentacije za Ekspo centar, Arenu, akva park na Loznom Kalemu, radovi na stadionu “Čair” i bazenima, samo su neki od kapitalnih projekata, koje je predložila Kancelarija za lokalni  ekonomski razvoj i projekte, a koje su na jučerašnjoj javnoj raspravi u Sali Skupštine grada predstavnici opozicije nazvali “spiskom lepih želja”.   
 Ambiciozan program razvoja Niša u narednoj godini predstavnici KLERP-a su pravdali time da je na raspravi reč samo o tome da se iskažu potrebe građana, preduzeća i institucija, a da tek sledi konkretizovanje programa na projekte koji su ostvarivi i predviđanje konkretnih sredstava u gradskom budžetu.
 “Sada govorimo o potrebama, odnosno o tome šta je naš interes da bude urađeno, a onda ćemo govoriti o sredstvima, koja nisu samo gradska, već i sredstva iz republičkog budžeta, kao i iz programa prekogranične saradnje sa Bugarskom. Nastojali smo da program razvoja bude ambiciozan, ali i realan, da bi bio ostvariv. To što je nešto potreba, a ne realizuje se jedne godine, ne znači da se ta potreba gasi, već nastojimo da je realizujemo kada se za to steknu uslovi”, obrazložio je Aleksandar Ždraljević, rukovodilac sektora za strateško planiranje KLERP-a. “Realizacijom Programa razvoja želimo da omogućimo otvaranje novih, pre svega, proizvodnih kapaciteta, da privučemo investitore i omogućimo zapošljavanje”.      
 Na raspravi je pominjano i izmeštanje železnice iz centralne gradske zone, te uvođenje tramvaja, uz napomenu iz KLERP-a da svemu tek treba da prethodi saobraćajna studija, dok su predstavnici opozicije Program razvoja ocenili nerealnim.
 „Ovo je samo salata reči i program lepih želja, bez konkretnog plana. Nemamo ni dovoljno staza za bicikliste, a pričamo o tramvaju! Godinama se priča o Ekspo centru, Areni, akva-parku i želje se iz godine u godinu samo gomilaju. Stavljen je kamen temeljac za Naučno-tehnološki park, ali ne nazire se pravi početak radova“, rekao je Srđan Nonić, šef odborničke grupe „Niške inicijative“.
 Miodrag Stanković, šef odborničke grupe DS-a, takođe, okarakterisao je program „lepim željama“.
 „Nemamo analizu o tome ni šta je urađeno od projekata iz Akcionog plana održivog razvoja od 2015. do 2020. godine. Za projekte predviđene za narednu godinu nemamo finansijske pokazatelje koliko će šta da košta, niti su određena sredstva u gradskom budžetu, te je iluzorno pričati o projektima. Takođe, navedeni su i projekti republičkih javnih preduzeća, EPS-a, Telekoma, Srbijavoda, i predstavljeni su kao gradski“, zamerio je Stanković.
 Procedura predviđa da posle javne rasprave, KLERP konkretizuje Program razvoja Grada Niša za 2019. godinu, o kojem onda treba da se izjasne najpre gradski većnici, a onda i Skupština grada.
                                                   O.M.
LEG:OD NAUČNO-TEHNOLOŠKOG DO AKVA PARKA:javna rasprava o budućem razvoju Niša
LEG:GOVORIMO O POTREBAMA,O ONOME ŠTO JE INTERES DA BUDE IZGRAĐENO:Aleksandar Ždraljević
LEG:SPISAK POTREBA ILI LEPIH ŽELJA:opozicija uglavnom plan programa razvoja ocenila nerealnim

(Projekat „Nišlije se uključuju u odlučivanje“ sufinansiran iz budžeta grada Niša) 

Antrfile 

Sedam od 78

Stanković tvrdi da je za pristupne fondove EU Grad Niš mogao da konkuriše sa 78 projekata, u ukupnoj vrednosti od 12 miliona i 700 hiljada evra.
„Grad je konkurisao sa svega sadam projekata, a odobrena su samo tri. Umesto mogućih više miliona evra, dobijeno je svega 450.000 evra za tri projekta, od čega partneri Grada u projektima  uzimaju 250.000 evra“, naveo je Stanković.